สำนักงานเศรษฐกิจการเกษตร พัฒนาศักยภาพการผลิตโคเนื้อครบวงจร เพิ่มขีดความสามารถการแข่งขัน
นายฉันทานนท์ วรรณเขจร เลขาธิการสำนักงานเศรษฐกิจการเกษตร กระทรวงเกษตรและสหกรณ์ เปิดเผยว่า กองทุนปรับโครงสร้างการผลิตภาคเกษตรเพื่อเพิ่มขีดความสามารถการแข่งขันของประเทศ มุ่งสนับสนุนการพัฒนาและเชื่อมโยงระบบการบริหารจัดการฟาร์มโคเนื้อให้ได้มาตรฐานภายใต้โครงการพัฒนาศักยภาพการผลิตและการตลาดโคเนื้อสุรินทร์วากิวครบวงจรเพื่อเพิ่มขีดความสามารถการแข่งขันให้เกษตรกร ลดผลกระทบจากการจัดทำความตกลงการค้าเสรี หลายฉบับ ที่ผ่านมาได้สนับสนุนการยกระดับมาตรฐานและเพิ่มประสิทธิภาพของอุตสาหกรรมโคเนื้อของไทยตั้งแต่ต้นน้ำ กลางน้ำ จนถึงปลายน้ำ ให้เป็นที่ยอมรับของตลาดทั้งในและต่างประเทศ โดยขับเคลื่อนผ่านโครงการต่างๆ ที่ได้รับการอนุมัติงบประมาณจากกองทุน FTA ดังเช่น โครงการพัฒนาศักยภาพการผลิตและการตลาดโคเนื้อสุรินทร์วากิวครบวงจรเพื่อเพิ่มขีดความสามารถการแข่งขันให้เกษตรกร โดยมีกรมปศุสัตว์ เป็นผู้กำกับดูแล มีเป้าหมายเพิ่มปริมาณการผลิตโคขุน ลดต้นทุนการผลิต เน้นถ่ายทอดเทคโนโลยี ภายใต้การจัดการฟาร์มมาตรฐาน GFM ในเบื้องต้น และพัฒนาไปสู่ฟาร์ม GAP เพิ่มประสิทธิภาพการผลิตโคเนื้อลูกผสมไทยวากิวด้วยการบริหารจัดการเลี้ยงโคขุนรูปแบบคอกกลาง ตลอดจนเพิ่มช่องทางในการแข่งขันเพื่อให้เกษตรกรมีรายได้เพิ่มขึ้น จากลงพื้นที่ติดตามโครงการฯ พบว่า ทางกลุ่มวิสาหกิจชุมชนโคขุนสุรินทร์โกเบครบวงจรตำบลสลักได จังหวัดสุรินทร์ สามารถผลิตโคขุนเป็นไปตามแผน ภาพรวมเกษตรกรมีต้นทุนการเลี้ยงโคขุนอยู่ที่ 75,000 - 80,000 บาท ต่อตัว จำหน่ายในราคา 100,000 - 105,000 บาทต่อตัว ทางกลุ่มวิสาหกิจฯ จะหักเงินรายได้จากการขายโคของเกษตรกรไว้ตัวละ 11,000 บาท เพื่อรวบรวมไว้สำหรับชำระหนี้กองทุน FTA ส่งผลให้เกษตรกร มีรายได้หลักหักค่าใช้จ่ายจากการจำหน่ายลูกโค เฉลี่ยที่ 25,000 บาทต่อตัว อย่างไรก็ตาม กองทุน FTA พร้อมขยายการส่งเสริมอาชีพการเลี้ยงโคเนื้อ ผลักดันเกษตรกรให้มุ่งดำเนินธุรกิจ พัฒนากระบวนการเลี้ยงโคเนื้อให้ได้มาตรฐานและมีคุณภาพ เพื่อให้คู่ค้าเอกชนและเครือข่ายกลุ่มในจังหวัดต่างๆ เกิดการยอมรับและขยายช่องทางการจำหน่ายผลิตภัณฑ์โคเนื้อวากิวทั้งตลาดภายในจังหวัดสุรินทร์และจังหวัดอื่นๆ ต่อไป